Author: Vavro

Príloha č. 1

D O H O V O R     1 8 8

Dohovor Medzinárodnej organizácie práce o práci v rybnom odvetví č. 188 z roku 2007^1)

^1) Dohovor nenadobudol platnosť podľa článku 48 odseku 2. Slovenská republika dohovor neratifikovala.

Generálna konferencia Medzinárodnej organizácie práce, ktorú do Ženevy zvolala Správna rada Medzinárodného úradu práce a ktorá sa zišla dňa 30. mája 2007 na svojom deväťdesiatom šiestom zasadnutí,

	uznávajúc, že globalizácia má vážny dopad na rybné odvetvie,

	berúc do úvahy Deklaráciu Medzinárodnej organizácie práce o základných zásadách a právach pri práci z roku 1998,
	
berúc do úvahy základné práva uvedené v týchto medzinárodných pracovných dohovoroch^2): Dohovor o nútenej práci z roku 1930 (č. 29), Dohovor o slobode združovania a ochrane práva organizovať sa z roku 1948 (č. 87), Dohovor o práve organizovať sa a o kolektívnom vyjednávaní z roku 1949 (č. 98), Dohovor o rovnakom odmeňovaní z roku 1951 (č. 100), Dohovor o zrušení nútenej práce z roku 1957 (č. 105), Dohovor o diskriminácii v zamestnaní a povolaní z roku 1958 (č. 111), Dohovor o minimálnom veku z roku 1973 (č. 138) a Dohovor o najhorších formách detskej práce, z roku 1999 (č. 182),

^2) Uvádzajú sa skrátené názvy príslušných medzinárodných pracovných noriem.

majúc na vedomí významné dokumenty Medzinárodnej organizácie práce, osobitne Dohovor o bezpečnosti a zdraví pri práci z roku 1981 (č. 155), Odporúčanie o bezpečnosti a zdraví pri práci z roku 1981 (č. 164), ako aj Dohovor o zdravotníckych službách pri práci z roku 1985 (č. 161) a Odporúčanie o zdravotníckych službách pri práci z roku 1985 (č. 171),

	majúc ďalej na vedomí Dohovor o minimálnych normách sociálneho zabezpečenia z roku 1952 (č. 102) a zvažujúc, že ustanovenia článku 77 uvedeného dohovoru by nemali byť prekážkou rozšírenej ochrany poskytovanej rybárom členmi^3) v rámci systémov sociálneho zabezpečenia,

^3) Členskými štátmi Medzinárodnej organizácie práce.

	uznávajúc, že Medzinárodná organizácia práce považuje rybolov za nebezpečné povolanie v porovnaní s inými povolaniami,

	majúc taktiež na vedomí článok 1 odsek 3 Dohovoru o preukazoch totožnosti námorníkov (revidovaného) z roku 2003 (č. 185),

	vedomá si toho, že základným mandátom organizácie^4) je podpora dôstojných podmienok práce,

^4) Medzinárodnej organizácie práce.

	vedomá si potreby chrániť a podporovať práva rybárov v tejto súvislosti,

	pripomínajúc Dohovor Organizácie Spojených národov o námornom práve z roku 1982,

	berúc do úvahy potrebu revízie nasledujúcich medzinárodných dokumentov prijatých Medzinárodnou konferenciou práce^5), týkajúcich sa špecificky rybného odvetvia, a to: Dohovoru o minimálnom veku (rybári) z roku 1959 (č. 112), Dohovoru o lekárskom vyšetrení (rybári) z roku 1959 (č. 113), Dohovoru o ustanoveniach zmluvy rybárov z roku 1959 (č. 114) a Dohovoru o ubytovaní posádky (rybári) z roku 1966 (č. 126) s cieľom aktualizovať uvedené dokumenty a dosiahnuť väčší počet rybárov vo svete, najmä tých, ktorí pracujú na palube menších lodí,

^5) V praxi Medzinárodnej organizácie práce sa popri názve „Generálna konferencia Medzinárodnej organizácie práce“ používa aj skrátený názov „Medzinárodná konferencia práce“.

zohľadňujúc, že cieľom tohto dohovoru je zabezpečiť, aby rybári mali dôstojné podmienky práce na palube rybárskych lodí, ak ide o minimálne podmienky požadované pre prácu na palube, podmienky služby, ubytovania a stravovania, ochrany zdravia a bezpečnosti práce, lekárskej starostlivosti a sociálneho zabezpečenia,
rozhodnúc prijať určité návrhy o práci v rybnom odvetví, čo je štvrtý bod programu zasadnutia,

	určujúc, že tieto návrhy majú mať formu medzinárodného dohovoru,

prijíma štrnásteho júna dvetisíc sedem tento dohovor, ktorý sa môže uvádzať aj ako Dohovor o práci v rybolove z roku 2007^6).

^6) V praxi Medzinárodnej organizácie práce sa vo väčšine prípadov popri úplnom názve príslušného dohovoru Medzinárodnej organizácie práce používa aj jeho skrátený názov.

I.  časť Definície a rozsah

Definície

Článok  1

	Na účely dohovoru:

	a) výraz „obchodný rybolov“ označuje všetky činnosti rybolovu vrátane rybolovu vo vodných tokoch, jazerách a kanáloch, s výnimkou rybolovu pre vlastnú spotrebu a rekreačného rybolovu,

	b) výraz  „príslušný úrad“ označuje ministra, ministerstvo, alebo iný úrad majúci právomoc vydávať a presadzovať dodržiavanie predpisov, príkazov alebo iných pokynov majúcich silu zákona v oblasti, ktorej sa ustanovenia dohovoru týkajú,

	c) výraz „konzultácia“ označuje konzultáciu príslušného úradu s príslušnými reprezentatívnymi organizáciami zamestnávateľov a s príslušnými reprezentatívnymi organizáciami pracovníkov, a predovšetkým s reprezentatívnymi organizáciami vlastníkov rybárskych lodí a reprezentatívnymi organizáciami rybárov, ak také sú,

	d) výraz „vlastník rybárskej lode“ označuje vlastníka rybárskej lode alebo akúkoľvek inú organizáciu, alebo osobu, takú ako manažér, agent, nájomník lode, ktorá prijala zodpovednosť za prevádzku lode od vlastníka a ktorá prijímajúc takú zodpovednosť súhlasila prevziať povinnosti a zodpovednosti uložené vlastníkom rybárskych lodí v súlade s dohovorom, bez ohľadu, či akákoľvek organizácia, alebo osoba plní isté povinnosti, alebo zodpovednosti v mene vlastníka rybárskej lode,

	e) výraz „rybár“ označuje osobu zamestnanú alebo najatú v akomkoľvek postavení, alebo vykonávajúcu pracovnú činnosť na palube rybárskej lode vrátane osôb pracujúcich na palube a odmeňovaných podielom na úlovku. Nevzťahuje sa to na lodivodov, na posádky vojnovej flotily, na ostatné osoby v stálej štátnej službe, na osoby na pobreží, ktoré vykonávajú prácu v blízkosti rybárskej lode a na pozorovateľov rybolovu,

	f) výraz „pracovná dohoda rybára“ označuje zmluvu o zamestnaní, ustanovenia dohody alebo iné obdobné dojednania, alebo akúkoľvek inú zmluvu upravujúcu životné a pracovné podmienky rybára na palube lode,

	g) výrazy „rybárska loď“ alebo „loď“ označuje každú loď alebo čln akejkoľvek povahy, bez ohľadu na formu vlastníctva, používaná, alebo určená na použitie na účel obchodného rybolovu,

	h) výraz „hrubá nosnosť“ znamená hrubú nosnosť lode, ktorá sa vypočíta v súlade s úpravami merania nosnosti a ktoré sú obsiahnuté v prílohe 1 Medzinárodného dohovoru o meraní nosnosti lodí z roku 1969 alebo akéhokoľvek dokumentu meniaceho, alebo nahrádzajúceho uvedený dohovor,

	i) výraz „dĺžka“ (L) označuje 96% celkovej dĺžky na vodoryske k 85 percentám od najmenej tvorenej hĺbky meranej od línie kýlu^7) alebo ako dĺžka od prednej strany predku lode k osi kormidlového puzdra na tejto vodoryske, ak táto hodnota je väčšia. Pri lodiach určených na plavbu s nakloneným kýlom, vodoryska, na ktorej táto dĺžka je meraná je paralelná k určenej vodoryske,

^7) Základný pozdĺžny nosník v dolnej časti lode, ktorý tvorí základnú oporu rámu kostry lode.

j) výraz „celková dĺžka“ (LOA) je vzdialenosť meraná na priamke paralelnej k určenej vodoryske od najprednejšieho bodu prednej časti lode po najzadnejší bod zadnej časti lode,

	k) výraz „náborová a umiestňovacia služba“ označuje každú osobu, spoločnosť, inštitúciu, agentúru alebo inú organizáciu verejného alebo súkromného sektora vykonávajúcu činnosti týkajúce sa náboru rybárov v mene vlastníkov lodí, alebo umiestňovania rybárov u vlastníkov lodí,

	l) výraz „kapitán“ označuje osobu poverenú velením na rybárskej lodi.
Rozsah
Článok  2

	1. Ak sa neuvádza inak, tento dohovor sa vzťahuje na všetkých rybárov a na všetky rybárske lode zapojené do činností obchodného rybolovu. 

   2. V prípade pochybnosti, či loď je zapojená do obchodného rybolovu, záležitosť po konzultácii rozhodne príslušný úrad. 

   3. Každý člen môže po konzultácii úplne alebo čiastočne rozšíriť ochranu podľa tohto dohovoru na rybárov pracujúcich na menších lodiach s dĺžkou 24 metrov a na lodiach presahujúcich túto dĺžku.

Článok  3

	1. Ak aplikácia dohovoru vyvolá osobitné problémy podstatnej povahy z hľadiska jednotlivých podmienok služby alebo predmetných činností rybárskych lodí, člen môže po konzultácii vylúčiť požiadavky tohto dohovoru alebo niektoré jeho ustanovenia na:
 
	a) rybárske lode zapojené do činností rybolovu na vodných tokoch, na jazerách a kanáloch, a

	b) obmedzené kategórie rybárov alebo rybárskych lodí.

	2. V prípade vylúčenia podľa predchádzajúceho odseku, a ak je to možné, príslušný úrad v prípade potreby prijme opatrenia na postupné rozšírenie požiadaviek podľa tohto dohovoru na predmetné kategórie rybárov a rybárskych lodí.

	3. Každý člen, ktorý ratifikuje tento dohovor:

	a) vo svojej prvej správe o aplikácii tohto dohovoru, predloženú podľa článku 22 Ústavy Medzinárodnej organizácie práce^8):

^8) XIII. časť (čl. 387 až 427) Mierovej zmluvy medzi spojenými a združenými mocnosťami a Nemeckom a protokol (podpísané vo Versailles 28. júna 1919), porov. č. 217/1921 Zb. a n. v znení neskorších úprav.

		i) uvedie zoznam všetkých kategórií rybárov alebo rybárskych lodí vylúčených podľa odseku 1,
		ii) označí dôvody pre všetky také vylúčenia, uvádzajúc, príslušné stanovisko dotknutých reprezentatívnych organizácií zamestnávateľov a dotknutých reprezentatívnych organizácií pracovníkov, najmä reprezentatívnych organizácií vlastníkov rybárskych lodí a reprezentatívnych organizácií rybárov, ak také existujú,

		iii) objasní všetky opatrenia prijaté na zabezpečenie rovnakej ochrany pre vylúčené kategórie,

	b) v následnej správe o aplikácii dohovoru objasní všetky opatrenia prijaté v súlade s odsekom 2. 

Článok  4

	1. Ak to nie je okamžite možné pre člena, aby uplatňoval všetky z opatrení ustanovených v tomto dohovore, majúc osobitné problémy podstatnej povahy z hľadiska nedostatočne rozvinutej infaštruktúry alebo inštitúcií, člen môže v súlade s plánom vypracovaným v konzultácii postupne uplatňovať všetky, alebo niektoré z nasledujúcich ustanovení:

	a) článok 10 odsek 1,

	b) článok 10 odsek 3, pokiaľ sa vzťahuje na lode zostávajúce na mori viac ako tri dni,

	c) článok 15,
	
	d) článok 20,

	e) článok 33 a

	f) článok 38.

	2. Odsek 1 sa nevzťahuje na rybárske lode, ktoré:

	a) sú 24 metrov dlhé a viac alebo

	b) zostávajú na mori viac ako sedem dní, alebo

	c) bežne sa plavia na vzdialenosť presahujúcu 200 námorných míl od pobrežnej línie štátu vlajky alebo sa plavia mimo vonkajšieho okraja svojej pevninskej plytčiny, je jedno, ktorá vzdialenosť je väčšia, alebo

	d) podliehajú riadeniu štátu prístavu, ako je ustanovené v článku 43 tohto dohovoru, okrem, ak riadenie štátu prístavu je v dôsledku situácie vyššej moci,

a ani na rybárov pracujúcich na takých lodiach.
	
3.  Každý člen, ktorý využije možnosť povolenú v odseku 1:
a) vo svojej prvej správe o aplikácii dohovoru predloženú podľa článku 22 Ústavy Medzinárodnej organizácie práce:
	
i) označí ustanovenia dohovoru, ktoré sa postupne uplatňujú,
ii) vysvetlí dôvody a stav príslušných stanovísk dotknutých reprezentatívnych organizácií zamestnávateľov a dotknutých reprezentatívnych organizácií pracovníkov, a najmä reprezentatívnych organizácií vlastníkov rybárskych lodí a reprezentatívnych organizácií rybárov, ak existujú, a

iii) objasní plán pre postupné uplatňovanie, a

	b) v následných správach o aplikácii tohto dohovoru objasní opatrenia prijaté s cieľom vykonania všetkých ustanovení dohovoru.

Článok  5

	1.  Na účely tohto dohovoru môže príslušný úrad po konzultácii rozhodnúť o použití celkovej dĺžky (LOA) namiesto dĺžky (L), ako základu pre meranie v súlade s ekvivalenciou ustanovenou v prílohe I. Okrem toho, na účel odsekov špecifikovaných v prílohe III tohto dohovoru, môže príslušný úrad po konzultácii rozhodnúť o použití hrubej nosnosti namiesto dĺžky (L) alebo celkovej dĺžky (LOA), ako základu pre meranie v súlade s ekvivalenciou ustanovenou v prílohe III. 

	2. V správach predkladaných podľa článku 22 Ústavy Medzinárodnej organizácie práce člen oznámi dôvody rozhodnutia prijatého podľa tohto článku a akékoľvek pripomienky nastolené v priebehu konzultácie.

II. časť Všeobecné zásady

Uplatňovanie

Článok  6

	1. Každý člen uplatní a presadí dodržiavanie zákonov, predpisov alebo iných opatrení, ktoré prijal na to, aby splnil svoje záväzky podľa tohto dohovoru, ak ide o rybárov a rybárske lode, spadajúce pod jeho právomoc. Ostatné opatrenia majú zahŕňať kolektívne zmluvy, súdne rozhodnutia, rozhodcovské výroky a iné prostriedky v súlade s vnútroštátnym právom a praxou.

	2. Žiadne ustanovenia tohto dohovoru nemá vplyv na akýkoľvek zákon, rozhodnutie, obyčaj alebo dohodu medzi vlastníkmi lodí a rybármi, ktoré zaručujú priaznivejšie podmienky, ako sú tie, ktoré sa uvádzajú v tomto dohovore.

Príslušný úrad a koordinácia

Článok  7

	Každý člen: 

a)	určí príslušný úrad alebo príslušné úrady a

b) zavedie mechanizmy koordinácie medzi dotknutými úradmi pre rybné odvetvie na celoštátnej a miestnej úrovni a definuje ich funkcie a zodpovednosť pri zohľadnení ich dopĺňania, ako aj berúc do úvahy vnútroštátne podmienky a prax.

Zodpovednosť vlastníkov lodí, kapitánov a rybárov

Článok  8

1. Vlastník rybárskej lode má celkovú zodpovednosť a musí dbať na to, aby kapitán disponoval potrebnými zdrojmi a prostriedkami na to, aby splnil záväzky vyplývajúce z tohto dohovoru.

	2. Kapitán má zodpovednosť za bezpečnosť rybárov na palube a za bezpečnú prevádzku lode najmä, avšak nie len, v nasledujúcich oblastiach:

   a) zaistenie takého dozoru, ktorý zabezpečí, že rybári vykonávajú svoju prácu, pokiaľ je to možné, v najlepších podmienkach bezpečnosti a zdravia,

   b) riadenie rybárov na palube zohľadňujúce ich bezpečnosť a zdravie vrátane zabráneniu únave,

   c) upriamenie pozornosti na otázky bezpečnosti a zdravia pri práci prostredníctvom odbornej prípravy na palube lode, a

	d) zabezpečenie dodržiavania noriem bezpečnej plavby, stráže a pridružených náležitých noriem plavebnej náuky.

3. Kapitán nie je obmedzovaný vlastníkom lode prijať akékoľvek rozhodnutie, ktoré je podľa jeho odborného názoru potrebné pre bezpečnosť lode, jej bezpečnej plavby alebo jej bezpečnej prevádzky, alebo bezpečnosti rybárov na palube.

4. Rybári dodržiavajú zákonné príkazy kapitána a príslušné opatrenia pre bezpečnosť a zdravie.

III. časť Minimálne požiadavky na prácu na palube rybárskych lodí
Minimálny vek

Článok  9

	1. Minimálny vek pre prácu na palube rybárskej lode je 16 rokov. Príslušný úrad však môže povoliť minimálny vek 15 rokov pre osoby, ktoré už nepodliehajú povinnej školskej dochádzke, uloženej vnútroštátnym zákonodarstvom, a zúčastňujú sa na odbornej príprave na rybolov.

	2. Príslušný úrad môže v súlade s vnútroštátnymi zákonmi a praxou osobám vo veku 15 rokov povoliť vykonávanie ľahkých prác počas školských prázdnin. V takýchto prípadoch príslušný úrad po konzultácii vymedzí druhy povolených prác a ustanoví podmienky výkonu práce a požadované doby odpočinku.

	3.  Minimálny vek na výkon činností na palube rybárskych lodí, ktoré svojou povahou alebo okolnosťami, za ktorých sa vykonávajú pravdepodobne ohrozujú bezpečnosť, zdravie alebo morálku mladých osôb, nie je nižší ako 18 rokov.

	4.  Druhy činností, na ktoré sa odsek 3 tohto článku vzťahuje sa vymedzia vnútroštátnymi zákonmi alebo predpismi, alebo príslušným úradom po konzultácii, pri zohľadnení v nich obsiahnutých rizík a príslušných medzinárodných noriem.

	5. Výkon činností uvedených v odseku 3 tohto článku pre vek od 16 rokov sa môže povoliť vnútroštátnymi zákonmi alebo predpismi, alebo rozhodnutím príslušného úradu po konzultácii, pod podmienkou, že úplne ochráni zdravie, bezpečnosť alebo morálka dotknutých mladých osôb a že pred vstupom na palubu lode dostali primerané špecifické pokyny, alebo absolvovali základnú odbornú prípravu z problematiky bezpečnosti.

	6. Zamestnanie rybára vo veku do 18 rokov na prácu v noci sa zakazuje. Na účely tohto článku sa výraz „noc“ definuje v súlade s vnútroštátnym právom a praxou. Pokrýva dobu najmenej deväť hodín so začiatkom nie neskôr ako o polnoci a s koncom nie skoršie ako o 5. hodine ráno. Výnimku zo striktného zachovávania obmedzenia práce v noci môže príslušný úrad povoliť vtedy, keď:

a) by mohla byť ohrozená efektívna odborná príprava príslušných rybárov v rámci zostavených študijných programov a plánov, alebo

b) osobitná povaha schváleného vzdelávacieho programu odbornej prípravy si vyžaduje, aby rybári dotknutí výnimkou pracovali v noci a aby úrad po konzultácii rozhodol, že táto práca nespôsobí ujmu na ich zdraví alebo životných podmienkach.

7. Nič v tomto článku nemá vplyv na akékoľvek záväzky, ktoré člen prevzal a ktoré vyplývajú z ratifikácie akýchkoľvek iných medzinárodných pracovných dohovorov.

Lekárske vyšetrenie

Článok  10

	1.  Žiadni rybári nepracujú na palube rybárskej lode bez platného lekárskeho osvedčenia potvrdzujúce zdravotnú spôsobilosť vykonávať ich povinnosti.

	2. Príslušný úrad môže po konzultácii poskytnúť výnimky z aplikovania odseku 1 tohto článku pri zohľadnení bezpečnosti a zdravia rybárov, veľkosti lode, dostupnosti lekárskej pomoci a evakuácie, trvania cesty, oblasti prevádzky a druhu rybolovnej prevádzky.

	3. Výnimky uvedené v odseku 2 tohto článku sa neaplikujú na rybára pracujúceho na rybárskej lodi s dĺžkou 24 metrov a viac, alebo ktorá je bežne na mori viac než tri dni. V súrnych prípadoch môže príslušný úrad rybárovi povoliť pracovať na takejto lodi na obmedzené obdobie a na stanovenú dĺžku, až do doby, keď lekárske osvedčenie sa môže získať, za predpokladu, že rybár má v držaní lekárske osvedčenie, ktorého platnosť sa nedávno skončila. 

Článok  11

	Každý člen prijme zákony, predpisy alebo iné opatrenia ustanovujúce:

a) povahu lekárskych vyšetrení,

b) formu a obsah lekárskych osvedčení,

c) vydávanie lekárskeho osvedčenia riadne kvalifikovaným praktickým lekárom alebo v prípade osvedčenia týkajúceho sa výlučne zraku, osobou uznanou príslušným úradom za kvalifikovanú na vydávanie takéhoto osvedčenia; tieto osoby požívajú úplnú nezávislosť pri vykonávaní ich profesionálneho rozhodnutia,

d) frekvenciu lekárskych vyšetrení a dobu platnosti lekárskych osvedčení,

e) právo osoby na opätovne vyšetrenie iným nezávislým praktickým lekárom, ak jej bolo odmietnuté vydanie lekárskeho osvedčenia alebo ak jej boli uložené obmedzenia na prácu, ktorú by mohla vykonávať,

f) iné príslušné požiadavky.

Článok  12

	Okrem požiadaviek ustanovených v článku 10 a v článku 11 na rybárskej lodi s dĺžkou 24 metrov a viac alebo ktorá je bežne na mori dlhšie ako tri dni:

	1. Lekárske osvedčenie rybára minimálne uvádza, že:

a) má vyhovujúci sluch a zrak s ohľadom na jeho povinnosti na lodi a

b) rybár netrpí žiadnym zdravotným problémom, ktorý sa pravdepodobne zhorší službou na mori, čím sa stane nespôsobilým na túto službu, alebo ktorý ohrozuje bezpečnosť a zdravie iných osôb na palube.

2. Lekárske osvedčenie je platné maximálne dva roky, ak má rybár menej ako 18 rokov, lekárske osvedčenie má maximálnu platnosť jeden rok.

3. Ak doba platnosti lekárskeho osvedčenia uplynie počas plavby, osvedčenie zostane v platnosti až do skončenia plavby.

IV. časť Podmienky služby

Posádka a doba odpočinku

Článok  13

Každý člen prijme zákony, predpisy alebo iné opatrenia vyžadujúce, aby vlastníci rybárskych lodí plávajúcich pod ich vlajkou zabezpečili, že:

	a) ich lode sú dostatočne a bezpečne obsadené posádkou pre bezpečnú plavbu a prevádzku lode a pod riadením odborne spôsobilého kapitána, a

	b) rybárom sa poskytujú pravidelné doby odpočinku s dostatočnou dĺžkou tak, aby sa zaistila bezpečnosť a zdravie. 

Článok  14

1.	 Okrem požiadaviek uvedených v článku 13, príslušný úrad:

a) pre lode s dĺžkou 24 metrov a viac stanoví minimálny počet pracovníkov posádky pre bezpečnú plavbu lode a spresní počet rybárov a kvalifikácie požadované od rybárov, 

b) pre rybárske lode, bez ohľadu na ich dĺžku, zostávajúce na mori viac ako tri dni, po konzultácii, stanoví minimálnu dobu odpočinku poskytnutú rybárom na účely obmedzenia únavy. Minimálna doba odpočinku nie je kratšia ako:
i) desať hodín za každý časový úsek 24 hodín a
ii) 77 hodín za každý časový úsek sedem dní.

2. Príslušný úrad môže z vymedzených a presne špecifikovaných dôvodov povoliť dočasné výnimky z doby odpočinku ustanovenej v odseku 1 písm. b) tohto článku. Avšak, za týchto okolností vyžaduje, aby sa rybárom poskytli kompenzačné doby odpočinku, čo možno najskôr, keď je to možné. 

	3. Príslušný úrad môže ustanoviť po konzultácii alternatívne požiadavky k tým v odsekoch 1 a 2 tohto článku. Avšak, takéto alternatívne požiadavky sú podstatne rovnakej hodnoty a neohrozujú bezpečnosť a zdravie rybárov.
4. Nič v tomto článku sa nechápe tak, že oslabuje právo kapitána lode požiadať rybára, aby vykonával akúkoľvek prácu potrebnú pre bezprostrednú bezpečnosť lode, osôb na palube alebo úlovku, alebo na účel poskytnutia pomoci iným rybárskym člnom, alebo lodiam, alebo osobám, ktoré sa nachádzajú na mori v núdzovej situácii. Na základe toho môže kapitán pozastaviť harmonogram času odpočinku a požiadať rybára, aby vykonával akúkoľvek prácu potrebnú na obnovenie normálnej situácie. Len čo sa obnoví normálna situácia, zabezpečí kapitán, aby rybári, ktorí vykonávali prácu v plánovanom čase odpočinku, dostali dostatočný čas na odpočinok.

Zoznam posádky

Článok  15

	Každá rybárska loď uchováva zoznam posádky, ktorého jeden exemplár sa poskytne oprávneným osobám na pevnine pred vyplávaním lode alebo oznámením na pevninu okamžite po vyplávaní lode. Príslušný úrad určí komu a kedy sa takáto informácia poskytne a na aký účel alebo účely.

Pracovná dohoda rybára

Článok  16

	Každý člen prijme zákony, predpisy, alebo iné opatrenia:

a) vyžadujúce, aby rybári pracujúci na lodiach plávajúcich pod ich vlajkou mali ochranu z pracovnej dohody rybára, ktorá je zrozumiteľná a ktorá je v súlade s ustanoveniami tohto dohovoru, a

b) určujúce minimálne náležitosti obsiahnuté v pracovných dohodách rybárov v súlade s ustanoveniami prílohy II.

Článok  17

Každý člen prijme zákony, predpisy alebo iné opatrenia týkajúce sa:

a) postupov zabezpečujúcich, že rybár má možnosť preskúmať podmienky svojej pracovnej dohody, a požiadať o radu pred jej uzavretím,

b) uchovávania záznamov týkajúcich sa práce rybára podľa takejto dohody, ak je to aplikovateľné, a 

c) prostriedkov urovnávania sporov v spojitosti s pracovnou dohodou rybára.

Článok  18

	Pracovná dohoda rybára, ktorej jeden exemplár sa odovzdá rybárovi a je mu k dispozícii na palube lode, a v súlade s vnútroštátnym právom a praxou sa poskytne inej dotknutej strane, ktorá o to požiada. 

Článok  19

	Články 16 až 18 a príloha II sa neaplikujú na vlastníka rybárskej lode, ak ju prevádzkuje sám.

Článok  20

	Je zodpovednosťou vlastníka rybárskej lode zabezpečiť, že každý rybár má písomnú pracovnú dohodu, ktorá je podpísaná tak rybárom, ako aj vlastníkom rybárskej lode alebo splnomocneným zástupcom vlastníka rybárskej lode (alebo, ak rybári nie sú zamestnaní, alebo najatí vlastníkom rybárskej lode, vlastník rybárskej lode má dôkaz o zmluvných, alebo obdobných dojednaniach) poskytujúci dôstojnú prácu a životné podmienky na palube lode ako vyžaduje tento dohovor.

Repatriácia^9)

^9) Návrat do vlasti.

Článok  21

	1. Členovia zabezpečia, aby rybári na rybárskej lodi plávajúcej pod ich vlajkou a vstupujúcej do cudzieho prístavu mali právo na návrat do vlasti, ak sa skončila platnosť dohody o práci rybára, alebo ak ju rybár skončil z oprávnených dôvodov, alebo vlastník lode, alebo ak rybár už nie je schopný dlhšie vykonávať povinnosti podľa dohody, alebo ak sa nedá od neho očakávať ich splnenie vzhľadom na osobitné okolnosti. Toto ustanovenie sa tiež aplikuje na rybárov z dotknutej lode, ktorí sú z rovnakých dôvodov prevedení z lode do cudzieho prístavu. 

	2. Náklady na návrat do vlasti podľa odseku 1 tohto článku uhrádza vlastník lode, okrem prípadu, keď rybár v súlade s vnútroštátnymi zákonmi, predpismi alebo inými opatreniami bol uznaný vinným zo závažného porušenia záväzkov z pracovnej dohody. 

	3. Členovia ustanovia prostredníctvom zákonov, predpisov alebo inými opatreniami konkrétne okolnosti oprávňujúce na návrat, maximálne trvanie období služby na palube lode, podľa ktorých majú rybári podľa odseku 1 tohto článku nárok na návrat do vlasti a miesto určenia, do ktorého môžu byť vrátení. 

	4. Ak vlastník lode nezabezpečí návrat do vlasti uvedenom v tomto článku, člen pod ktorého vlajkou loď pláva, zariadi návrat príslušného rybára do vlasti a je oprávnený vymáhať si náhradu nákladov od vlastníka lode. 

5. Vnútroštátne zákony a predpisy nie sú na ujmu akémukoľvek právu vlastníka rybárskej lode vymáhať náklady na návrat podľa zmluvných dohôd tretej strany.

Nábor a umiestňovanie

Článok  22
	
	Nábor a umiestňovanie rybárov

	1. Každý člen, ktorý prevádzkuje verejnú službu, ktorá poskytuje nábor a umiestňovanie pre rybárov zabezpečí, že servisné formy sú súčasťou verejnej služby zamestnanosti alebo s koordináciou s ňou, prístupné všetkým pracovníkom a zamestnávateľom. 

	2. Akákoľvek súkromná služba poskytujúca nábor a umiestňovanie pre rybárov, ktorá sa prevádzkuje na území člena, vykonáva činnosť v zhode s normalizovaným systémom udeľovania povolenia alebo osvedčenia alebo inou formou úpravy, ktorá sa ustanoví, zachová alebo zmení iba po konzultácii. 

3. Každý člen prostredníctvom zákonov, predpisov alebo inými opatreniami:

a)  zakáže náborovým alebo umiestňovacím službám používať prostriedky, mechanizmy 
alebo zoznamy, ktoré zamýšľajú zabrániť alebo odradiť rybárov od vykonávania práce,

	b) vyžaduje, aby poplatky alebo iné výdavky za nábor a umiestňovanie priamo alebo nepriamo, čiastočne, alebo úplne, neuhradzovali rybári;

	c) vymedzí podmienky, podľa ktorých každé povolenie, osvedčenie alebo obdobné oprávnenie súkromnej náborovej alebo umiestňovacej služby môže byť pozastavené alebo odňaté v prípade porušenia príslušných zákonov alebo predpisov a spresní podmienky, podľa ktorých súkromné náborové a umiestňovacie služby môžu pôsobiť.

	Súkromné agentúry zamestnania

	4. Člen, ktorý ratifikoval Dohovor o súkromných agentúrach zamestnania z roku 1997 (č. 181) môže prideliť isté zodpovednosti podľa tohto dohovoru súkromným agentúram zamestnania, ktoré poskytujú služby uvedené v článku 1 odseku 1 písm. b) tohto dohovoru. Príslušné zodpovednosti každých takýchto súkromných agentúr zamestnania a vlastníkov rybárskych lodí, ktoré sú “užívateľský podnik“ na účely tohto dohovoru sú určené a pridelené ako je ustanovené v článku 12 toho dohovoru. Taký člen prijme zákony, predpisy alebo iné opatrenia, aby zabezpečil, že nepridelenie príslušných zodpovedností, alebo záväzkov súkromným agentúram zamestnania poskytujúcim službu a „užívateľskému podniku“ podľa tohto dohovoru neznemožní rybárovi uplatniť zádržné právo proti rybárskej lodi.
	5. Napriek ustanoveniam odseku 4, vlastník rybárskej lode je zodpovedný v prípade, že súkromná agentúra zamestnania nedodrží záväzky k rybárovi, pre ktorého vlastník rybárskej lode je „užívateľský podnik“ v kontexte Dohovoru o súkromných agentúrach zamestnania z roku 1997 (č. 181).

	6. Nič v tomto dohovore sa nepovažuje, že ukladá členovi záväzok, aby umožnil pôsobenie súkromných agentúr zamestnania vo svojom rybnom odvetví, ako je uvedené v odseku 4 tohto článku. 

Vyplácanie mzdy rybárom

Článok  23

	Každý člen po konzultácii prijme zákony, predpisy alebo iné opatrenia ustanovujúce, že rybárom, ktorým sa platí mzda sa zaistí mesačne, alebo pravidelné vyplácanie mzdy.

Článok  24

	Každý člen vyžaduje, aby všetci rybári pracujúci na palube rybárskych lodí mali možnosť bezplatne poslať svojim rodinám celý obnos alebo časť prijatej mzdy vrátane záloh.  

V. časť Ubytovanie a stravovanie

Článok  25

	Každý člen prijme zákony, predpisy alebo iné opatrenia týkajúce sa ubytovania, stravy a pitnej vody na rybárskych lodiach plávajúcich pod jeho vlajkou. 

Článok  26

	Každý člen prijme zákony, predpisy alebo iné opatrenia požadujúce, aby ubytovanie na palube rybárskych lodí plávajúcich pod jeho vlajkou malo postačujúcu veľkosť a kvalitu a aby bolo vybavené primerane so službou lode a s dobou pobytu rybárov na palube. Takéto opatrenia v prípade potreby zahŕňajú najmä tieto skutočnosti:
a) schválenie konštrukčných plánov alebo zmien rybárskych lodí, týkajúcich sa ubytovania,

b) udržiavanie ubytovania a lodnej kuchyne v dobrých všeobecných hygienických, bezpečnostných podmienkach a v podmienkach zabezpečujúcich zdravie a pohodlie rybárov,

c) vetranie, kúrenie, chladenie a osvetlenie,

d) zníženie nadmerného hluku a vibrácií,

e) umiestnenie, veľkosť, konštrukčné materiály, zariadenie a vybavenie spální, jedální 
a iných ubytovacích priestorov,
            f) sanitárne zariadenia zahŕňajúce záchody, priestory na umývanie, dodávku teplej a studenej vody v dostatočnom množstve, a

g) postupy riešenia sťažností týkajúcich sa ubytovania, ktoré nespĺňajú požiadavky tohto dohovoru. 

Článok  27

Každý člen prijme zákony, predpisy alebo iné opatrenia vyžadujúce, aby:

a) strava prepravovaná a podávaná na palube rybárskych lodí postačovala čo do množstva, výživnej hodnoty a kvality pre službu na lodi, 

b) pitná voda bola v dostatočnom množstve a kvalite, a 

c) stravu a pitnú vodu poskytoval vlastník lode rybárom bezplatne. Náklady v súlade s vnútroštátnymi zákonmi a predpismi sa však môžu uhradiť vo forme pokrytia prevádzkových nákladov, ak to ustanoví kolektívna zmluva upravujúca podielový systém, alebo pracovná dohoda rybára. 

Článok  28

1. Zákony, predpisy alebo iné opatrenia prijaté členom podľa článkov 25 až 27 úplne vykonajú prílohu č. III o ubytovaní na rybárskej lodi. Prílohu č. III je možné pozmeniť a doplniť spôsobom ustanoveným v článku 45.

2. Člen, ktorý nie je v stave uplatniť ustanovenia prílohy č. III, môže po konzultácii prijať ustanovenia vo svojich zákonoch a predpisoch alebo iných opatreniach, ktoré sú v podstate rovnakej hodnoty s ustanoveniami prílohy č. III, s výnimkou ustanovení vzťahujúcich sa na článok 27.

VI. časť Lekárska starostlivosť, ochrana zdravia a sociálne zabezpečenie

Lekárska starostlivosť

Článok  29

Každý člen prijme zákony, predpisy alebo iné opatrenia vyžadujúce, že:

a) rybárske lode sú zariadené zodpovedajúcim lekárskym vybavením a lekárskymi potrebami prispôsobenými službe na lodi, pri zohľadnení počtu rybárov na palube, zóny prevádzky a dĺžky plavby, 

b) rybárske lode majú na palube najmenej jedného rybára, kvalifikovaného alebo vyškoleného na poskytovanie prvej pomoci, alebo iných foriem lekárskej starostlivosti, ktorá vie používať lekárske vybavenie a lekárske potreby pre predmetnú loď, pri zohľadnení počtu rybárov na palube, zóny prevádzky a dĺžky plavby,

c) lekárske vybavenie a lekárske potreby na palube majú návody alebo iné informácie v jazyku a forme zrozumiteľnej rybárovi alebo rybárom uvedeným v písmene b),
d) rybárske lode sú vybavené systémom rádiovej alebo satelitnej komunikácie s osobami alebo službami na pevnine poskytujúcimi lekárske rady pri zohľadnení ich zóny prevádzky a dĺžky plavby, a

e) rybári majú právo na lekárske ošetrenie na pevnine a právo byť včas dopravení na pevninu na uvedený účel v prípade vážneho úrazu alebo vážnej choroby. 

Článok  30

	Každý člen pre rybárske lode s dĺžkou 24 metrov a viac, pri zohľadnení počtu rybárov na palube, zóny prevádzky a doby plavby, prijme zákony, predpisy alebo iné opatrenia vyžadujúce, že:

	a) príslušný úrad stanoví lekárske vybavenie a lekárske potreby, ktoré majú byť k dispozícii na palube,

	b) lekárske vybavenie a lekárske potreby na palube sú riadne udržiavané a riadne kontrolované v pravidelných intervaloch stanovených príslušným úradom prostredníctvom zodpovedných osôb, ktoré sú na to určené a schválené týmto úradom, 

	c) lode sú vybavené lekárskym sprievodcom, prijatým a schváleným príslušným úradom alebo najnovším Medzinárodným lekárskym sprievodcom pre lode,

	d) lode na mori majú po predchádzajúcej dohode prístup k lekárskym radám cez rádiové alebo satelitné spojenie vrátane rád špecialistov v akomkoľvek čase,

	e) na palube lodí je zoznam rádiových alebo satelitných staníc, prostredníctvom ktorých lekárske rady sa môžu získať, a
	f) v miere zhodnej s vnútroštátnym právom a praxou člena sa lekárska starostlivosť na palube lode alebo pri vylodení v cudzom prístave poskytuje rybárovi bezplatne.

Bezpečnosť a zdravie pri práci a prevencia úrazov

Článok  31

Každý člen prijme zákony, predpisy, alebo iné opatrenia, ktoré sa týkajú:

a) prevencie pracovných úrazov, chorôb z povolania a rizík spojených s prácou na palube rybárskych lodí vrátane hodnotenia a riadenia rizík, odbornej prípravy a pokynov pre rybárov,
	b) odbornej prípravy rybárov na manipuláciu s druhmi zariadení na lov, ktoré používajú a na znalosti s úkonmi lovu, ktoré vykonávajú, 

	c) povinností vlastníkov lodí, rybárov a iných dotknutých osôb s ohľadom na bezpečnosť a zdravie rybárov vo veku do 18 rokov,
	d) oznamovania a vyšetrovania úrazov na palube rybárskych lodí plávajúcich pod ich vlajkou, a

   e) vytvárania spoločných výborov pre bezpečnosť a zdravie pri práci alebo po konzultácii s inými príslušnými orgánmi.

Článok  32

	1. Požiadavky tohto článku sa aplikujú na lode s dĺžkou 24 metrov a viac zostávajúce zvyčajne na mori dlhšie ako tri dni a po konzultácii na iné lode, pri zohľadnení počtu rybárov na palube, zóny prevádzky a doby plavby.

	2. Príslušný úrad:

	a) po konzultácii vyžaduje, že vlastník rybárskej lode v súlade s vnútroštátnymi zákonmi, predpismi, vyjednanými kolektívnymi zmluvami a praxou ustanoví postupy používané na palube na prevenciu pracovných úrazov, zranení a chorôb, pri zohľadnení špecifických nebezpečenstiev a rizík pre dotknutú loď, a

	b) vyžaduje, že príslušní vlastníci lodí, kapitáni, rybári a iné osoby dostanú dostačujúce a vhodné poradenstvo, materiály na odbornú prípravu a príslušné informácie o spôsobe hodnotenia a riadenia rizík v oblasti bezpečnosti a zdravia na palube rybárskych lodí.

	3. Vlastníci rybárskych lodí:

	a) zabezpečia, že každý rybár na palube dostane primerané osobné ochranné pracovné odevy a prostriedky,

	b) zabezpečia, aby každý rybár na palube dostal základnú odbornú prípravu v oblasti bezpečnosti, schválenú príslušným úradom, ktorý však môže schváliť písomnú výnimku v prípade rybárov, ktorí preukážu, že majú rovnocenné vedomosti a skúsenosti, a

	c) zabezpečia, že rybári sú dostatočne a náležite oboznámení so zariadeniami a spôsobmi ich prevádzky vrátane bezpečnostných opatrení pred použitím uvedených zariadení alebo pred účasťou na dotknutých prevádzkach.

Článok  33

	Hodnotenie rizík vo vzťahu k lovu, ak je to vhodné, sa vykonáva za účasti rybárov alebo ich zástupcov.

Sociálne zabezpečenie

Článok  34

	Každý člen zabezpečí, že rybári zvyčajne sídliaci na jeho území, a v rozsahu ustanovenom vnútroštátnym právom aj osoby od nich závislé, sú oprávnení na dávky z ochrany vyplývajúcej zo sociálneho zabezpečenia, za podmienok nie menej výhodných, ako sa aplikujú pri iných pracovníkoch vrátane zamestnaných osôb a samostatne zárobkovo činných osôb zvyčajne sídliacich na jeho území. 

Článok  35

	Každý člen sa zaväzuje prijať opatrenia podľa vnútroštátnych okolností na dosiahnutie postupne úplnej ochrany vyplývajúcej zo sociálneho zabezpečenia pre všetkých rybárov zvyčajne sídliacich na jeho území.
Článok  36

	Členovia spolupracujú prostredníctvom dvojstranných alebo mnohostranných zmlúv, alebo iných dojednaní a v súlade s vnútroštátnymi zákonmi, predpismi, alebo praxou:

	a) dosiahnuť postupne úplnú ochranu vyplývajúcu zo sociálneho zabezpečenia pre rybárov bez ohľadu na národnosť pri zohľadnení zásady rovnakého zaobchádzania, a

	b) zabezpečiť zachovanie práv v oblasti sociálneho zabezpečenia, ktoré už boli získané alebo sú v štádiu získavania, pre všetkých rybárov, bez ohľadu na miesto ich sídla.

Článok  37

	Bez ohľadu na prisúdenie zodpovednosti podľa článkov 34, 35 a 36, členovia môžu vymedziť prostredníctvom dvojstranných alebo mnohostranných zmlúv a prostredníctvom ustanovení prijatých v rámci regionálnych organizácií hospodárskej integrácie, iné normy týkajúce sa zákonodarstva v oblasti sociálneho zabezpečenia uplatniteľné na rybárov.

Ochrana v prípade choroby, úrazu alebo úmrtia v súvislosti s výkonom
práce

Článok  38

1. Každý člen prijme opatrenia s cieľom zabezpečiť rybárom ochranu v prípade, choroby, 
úrazu alebo úmrtia v súvislosti s výkonom práce v súlade s vnútroštátnymi zákonmi, predpismi, alebo praxou.

2. V prípade ujmy vyvolanej pracovným úrazom alebo chorobou z povolania rybár má prístup:

a) k primeranej lekárskej starostlivosti, a
b) k zodpovedajúcemu odškodneniu v súlade s vnútroštátnymi zákonmi a predpismi.

3. S ohľadom na charakteristiky rybného odvetvia ochrana uvedená v odseku 1 tohto článku môže sa zabezpečiť prostredníctvom:

a) systému, za ktorý zodpovedá vlastník rybárskej lode alebo
	      b) povinným poistením odškodnenia pracovníkov alebo inými systémami.

Článok  39

	1. Pri absencii vnútroštátnych ustanovení aplikovateľných na rybárov každý člen prijme zákony, predpisy alebo iné opatrenia s cieľom zabezpečiť, že vlastníci rybárskych lodí sú zodpovední za poskytovanie ochrany zdravia a lekárskej starostlivosti v čase, keď sú rybári zamestnaní, alebo najatí, alebo pracujú na palube lode plávajúcej pod jeho vlajkou, na mori, alebo v cudzom prístave. Takéto zákony, predpisy alebo iné opatrenia zabezpečujú, že vlastníci lodí sú zodpovední za uhradenie výdavkov lekárskej starostlivosti vrátane zodpovedajúcej materiálnej pomoci a podpory počas liečenia v cudzej krajine až po návrat rybára do vlasti. 

	2. Vnútroštátne zákony alebo predpisy môžu povoliť vylúčenie zodpovednosti vlastníka rybárskej lode, ak sa úraz vyskytol inak ako počas služby na lodi, alebo ak choroba, alebo telesná vada bola zatajená počas zamestnania, alebo ak úraz, alebo choroba boli spôsobené úmyselným konaním rybára. 

VII. časť Dodržiavanie a presadzovanie

Článok  40

Každý člen vykonáva účinne svoju právomoc a riadenie na lodiach plávajúcich pod jeho vlajkou ustanovením systému pre zabezpečenie dodržiavania požiadaviek tohto dohovoru vrátane, ako je to vhodné, vykonanie inšpekcie, vypracovanie správ, monitorovanie, riešenie sťažností a uplatnenie vhodných postihov a primeraných nápravných opatrení v súlade s vnútroštátnymi zákonmi alebo predpismi.

Článok  41

	1. Členovia vyžadujú, aby rybárske lode zostávajúce na mori viac ako tri dni a ktoré:

a) sú dlhé 24 metrov a viac alebo

b) absolvujú zvyčajne na plavbách 200 námorných míľ od pobrežia štátu, pod ktorého vlajkou plávajú, alebo od vonkajšieho okraja svojej kontinentálnej plytčiny, ak ktorákoľvek vzdialenosť od pobrežia je väčšia,

majú na palube platný dokument, vydaný príslušným úradom, v ktorom sa uvádza, že prešli inšpekciou príslušného úradu, alebo v jeho mene, ktorej účelom bolo určiť ich zhodu s ustanoveniami tohto dohovoru o životných a pracovných podmienkach.

2. Doba platnosti takéhoto dokumentu sa musí zhodovať s dobou platnosti národného alebo medzinárodného osvedčenia o bezpečnosti rybárskej lode, ale v žiadnom prípade takáto doba nepresiahne päť rokov.
Článok  42

	1. Príslušný úrad vymenuje dostatočný počet kvalifikovaných inšpektorov na plnenie ich zodpovedností, ktoré majú podľa článku 41.
 
	2. Pri zavádzaní účinného systému inšpekcie životných a pracovných podmienok na palube rybárskych lodí môže člen v prípade potreby oprávniť verejné inštitúcie alebo iné orgány, ktorých kompetentnosť a nezávislosť uznáva, na vykonanie inšpekcií alebo na vydanie dokumentov. Člen však vo všetkých prípadoch zostane úplne zodpovedný za inšpekciu a za vydanie súvisiacich dokumentov týkajúcich sa životných a pracovných podmienok rybárov na palube lodí plávajúcich pod jeho vlajkou.

Článok  43

	1. Člen, ktorý dostane sťažnosť alebo získa dôkaz, že loď plávajúca pod jeho vlajkou nie je v súlade s požiadavkami tohto dohovoru, prijme potrebné opatrenia na účely vyšetrenia záležitosti a zabezpečí, že opatrenia sa prijmú na odstránenie akýchkoľvek zistených nedostatkov.

	2. Ak člen, v ktorého prístave zakotví rybárska loď v rámci plnenia bežných úloh alebo z prevádzkových dôvodov, dostane sťažnosť alebo získa dôkaz, že uvedená rybárska loď nie je v súlade s požiadavkami tohto dohovoru, môže pripraviť správu adresovanú vláde krajiny, pod ktorou vlajkou táto rybárska loď pláva s kópiou generálnemu riaditeľovi Medzinárodného úradu práce a môže prijať opatrenia potrebné na nápravu akýchkoľvek podmienok na palube, ktoré zjavne predstavujú nebezpečenstvo pre bezpečnosť alebo zdravie.

	3. Pri prijatí opatrení uvedených v odseku 2 tohto článku, člen oznámi bezodkladne najbližšiemu zástupcovi štátu, pod ktorého vlajkou loď pláva, a ak je to možné, má takéhoto zástupcu požiadať o účasť. Člen nemá bezdôvodne zadržať ani zdržiavať loď. 

	4. Na účely tohto článku môže sťažnosť podať rybár, profesijný orgán, združenie, odbory alebo vo všeobecnosti akákoľvek osoba majúca záujem na bezpečnosti lode vrátane záujmu o bezpečnosť a zdravie rybárov na jej palube.

   5. Tento článok sa nevzťahuje na sťažnosti, ktoré člen posúdi ako zjavne neopodstatnené.

Článok  44

Každý člen aplikuje dohovor takým spôsobom, aby zabezpečil, že rybárske lode plávajúce pod vlajkami štátov, ktoré neratifikovali dohovor, nezískajú priaznivejšie zaobchádzanie, ako rybárske lode plávajúce pod vlajkami členov, ktorí tento dohovor ratifikovali.

VIII. časť Zmeny príloh I, II a III

Článok  45

	1. Vzhľadom na príslušné ustanovenia tohto dohovoru, Medzinárodná konferencia práce môže zmeniť Prílohy I, II a III. Správna rada Medzinárodného úradu práce môže zaradiť do programu rokovania Medzinárodnej konferencie práce návrhy zmien vypracované na trojstrannom zasadnutí expertov. Na prijatie zmien sa vyžaduje súhlas dvojtretinovej väčšiny hlasov delegátov prítomných na konferencii vrátane najmenej polovice členov, ktorí dohovor ratifikovali. 

	2. Každá zmena prijatá v súlade s odsekom 1 tohto článku nadobudne platnosť šesť mesiacov po dni jej prijatia pre každého člena, ktorý dohovor ratifikoval, ak takýto člen nepošle generálnemu riaditeľovi MOP písomné oznámenie o tom, že uvedená zmena vzhľadom k nemu nenadobudne platnosť, alebo nadobudne platnosť neskôr, po následnom písomnom oznámení.

IX. časť Záverečné ustanovenia

Článok  46

	Tento dohovor reviduje Dohovor o minimálnom veku (rybári) z roku 1959 (č. 112), Dohovor o lekárskom vyšetrení (rybári) z roku 1959 (č. 113), Dohovor o ustanoveniach dohody rybárov z roku 1959 (č. 114) a Dohovor o ubytovaní posádok (rybári) z roku 1966 (č. 126). 

Článok  47

	Formálne ratifikácie dohovoru sa oznámia generálnemu riaditeľovi Medzinárodného úradu práce na registráciu.
Článok  48

1. Tento dohovor zaväzuje len tých členov Medzinárodnej organizácie práce, ktorých ratifikácie zaregistroval generálny riaditeľ Medzinárodného úradu práce.

2. Dohovor nadobudne platnosť po dvanástich mesiacoch odo dňa, keď generálny riaditeľ zaregistroval ratifikácie dohovoru desiatimi členmi, z ktorých osem je pobrežných štátov.
3. Potom tento dohovor nadobudne platnosť pre ktoréhokoľvek člena po dvanástich mesiacoch odo dňa, keď sa jeho ratifikácia zaregistrovala.
Článok  49

1. Člen, ktorý ratifikoval tento dohovor, môže ho vypovedať po uplynutí desiatich rokov odo dňa, od ktorého dohovor prvýkrát nadobudol platnosť, písomným oznámením generálnemu riaditeľovi Medzinárodného úradu práce, ktorý túto skutočnosť zaregistruje. Takéto vypovedanie nadobudne platnosť rok po dni jeho zaregistrovania. 

2. Každý člen, ktorý ratifikoval tento dohovor a nepoužije právo vypovedať ho v priebehu roka nasledujúceho po uplynutí obdobia desiatich rokov uvedeného v predchádzajúcom odseku, bude viazaný dohovorom na obdobie ďalších desiatich rokov a potom ho bude môcť vypovedať vždy v priebehu prvého roka každého nového desaťročného obdobia za podmienok uvedených v tomto článku.
Článok  50

1. Generálny riaditeľ Medzinárodného úradu práce oznámi všetkým členom Medzinárodnej organizácie práce registráciu všetkých ratifikácií, deklarácií a vypovedaní, ktoré mu oznámili členovia organizácie.

2. Pri upovedomení členov organizácie o registrácii poslednej z ratifikácií požadovaných na nadobudnutie platnosti tohto dohovoru, generálny riaditeľ upozorní členov organizácie na dátum, od ktorého dohovor nadobudne platnosť.
Článok  51

Generálny riaditeľ Medzinárodného úradu práce oznámi generálnemu tajomníkovi Organizácie Spojených národov na registráciu v súlade s článkom 102 Charty Organizácie Spojených národov úplné podrobnosti o všetkých ratifikáciách, deklaráciách a vypovedaniach, ktoré zaregistroval.
Článok  52

Vždy, keď to Správna rada Medzinárodného úradu práce považuje za potrebné, predloží generálnej konferencii správu o pôsobení tohto dohovoru a preskúma vhodnosť zaradenia otázky jeho úplného alebo čiastočného revidovania do programu konferencie, zohľadňujúc tiež ustanovenia článku 45.
Článok  53

1. Ak konferencia prijme nový dohovor, ktorý reviduje tento dohovor, potom, ak nový dohovor neustanoví inak:

a) ratifikácia nového revidovaného dohovoru členom má ipso iure^10) za následok okamžité vypovedanie tohto dohovoru bez ohľadu na ustanovenia článku 49, ak a keď nový revidovaný dohovor nadobudne platnosť,

^10) Z moci dohovoru – ako vyplýva zo samotného dohovoru.

b) odo dňa, keď nový revidovaný dohovor nadobudne platnosť, tento dohovor prestane byť prístupný ratifikácii zo strany členov.

2. Tento dohovor ostane v každom prípade v platnosti v jeho terajšej forme a v terajšom obsahu pre tých členov, ktorí ho ratifikovali, ale neratifikovali revidovaný dohovor.
Článok  54

Anglické a francúzske znenia textu tohto dohovoru sú rovnako rozhodujúce.

Príloha I

Ekvivalencia v meraní

	Ak sa príslušný úrad po konzultácii rozhodne na účely tohto dohovoru použiť ako základ merania celkovú dĺžku (LOA) namiesto dĺžky (L):

	a) celková dĺžka (LOA) 16,5 m sa pokladá za ekvivalentnú dĺžke (L) 15 m,

	b) celková dĺžka (LOA) 26,5 m sa pokladá za ekvivalentnú dĺžke (L) 24 m,
   c) celková dĺžka (LOA) 50 m sa pokladá za ekvivalentnú dĺžke (L) 45 metrov.

Príloha II

Pracovná dohoda rybára

	Pracovná dohoda rybára obsahuje nasledujúce náležitosti, okrem prípadov, pokiaľ včlenenie jedného alebo viacerých z týchto náležitostí je zbytočné, ak príslušná záležitosť je iným spôsobom upravená vnútroštátnymi zákonmi alebo predpismi, alebo vyjednanou kolektívnou zmluvou, ak je to aplikovateľné:

a) priezvisko a meno (mená) rybára, dátum narodenia alebo vek a miesto narodenia,

b) miesto a dátum uzavretia dohody,

c) označenie lode alebo lodí a registračné číslo lode, lodí, na palube ktorej, alebo na 
palube ktorých sa rybár zaväzuje pracovať,

d) označenie zamestnávateľa alebo vlastníka lode, alebo inej strany dohody s rybárom,

e) plavba alebo plavby, ktoré sa vykonajú, ak sa dajú určiť v čase uzavierania zmluvy,

f) funkcia (pracovná pozícia, postavenie), v ktorej je rybár zamestnaný alebo najatý,

g) ak je to možné, dátum a miesto, kde rybár nastupuje na palubu do služby,

h) stravovanie, ktoré sa rybárovi poskytne, ak vnútroštátne právo alebo úprava neustanovuje iný alternatívny systém,

i) výška mzdy alebo výška podielu a metóda výpočtu takéhoto podielu, ak odmeňovanie je na podielovom základe, alebo výška mzdy a podielu a metóda jej výpočtu, ak odmeňovanie je na kombinovanom základe a akákoľvek dohodnutá minimálna mzda,

j)  skončenie dohody a podmienky jej skončenia a to:

i) ak dohoda sa uzatvorila na dobu určitú, určený dátum skončenia jej platnosti;

ii) ak dohoda sa uzatvorila na danú plavbu, určený cieľový prístav a lehota, ktorá musí uplynúť po príchode na miesto určenia, predtým ako je rybár prepustený; 
	
iii) ak dohoda sa uzatvorila na dobu neurčitú, podmienky ktoré oprávňujú každú zo strán dohody zrušiť ju, ako aj vyžadovaná výpovedná doba pre zrušenie dohody, za predpokladu, že takáto doba nie je kratšia pre zamestnávateľa alebo vlastníka rybárskej lode, alebo inú stranu dohody s rybárom,

	k) ochrana v prípade choroby, úrazu alebo úmrtia rybára v súvislosti s jeho službou na lodi, 
	l) dĺžka každoročnej platenej dovolenky alebo vzorec použitý na jej výpočet; ak je to aplikovateľné,

	m) pokrytie zdravotným zabezpečením a sociálnym zabezpečením a dávkami, ktoré sa zaistia rybárovi zo strany zamestnávateľa, vlastníka rybárskej lode alebo inou stranou, alebo stranami pracovnej dohody rybára, ak je to aplikovateľné,

	n) oprávnenie rybára na návrat do vlasti,

	o) odkaz na vyjednanú kolektívnu zmluvu, ak je to aplikovateľné,

	p) minimálne doby odpočinku v súlade s vnútroštátnymi zákonmi, predpismi alebo inými opatreniami, a

   q) akékoľvek iné náležitosti, ktoré môže požadovať vnútroštátne právo alebo predpis.

Príloha III

Ubytovanie na rybárskych lodiach

Všeobecné ustanovenia

	1. Na účely tejto prílohy:

	a) výraz „nová rybárska loď“ označuje loď, pre ktorú:

		i) zmluva o postavení lode alebo o významnej prestavbe lode sa pre príslušného člena zaregistrovala v deň nadobudnutia platnosti tohto dohovoru alebo po dni nadobudnutia platnosti tohto dohovoru, alebo
		ii) zmluva o postavení lode alebo o významnej prestavbe lode sa pre príslušného člena zaregistrovala pred dňom nadobudnutia platnosti tohto dohovoru a ktorá sa vykoná v lehote troch rokov, alebo dlhšej po tomto dni, alebo
		iii) pri absencii zmluvy o postavení lode je v deň nadobudnutia platnosti tohto dohovoru alebo po dni nadobudnutia platnosti tohto dohovoru pre príslušného člena:

		- uložený kýl alebo

		- začína sa stavba identifikovateľná ako špecifická loď; alebo

		- začala sa montáž zahŕňajúca najmenej 50 ton alebo 1 percento odhadnutých nákladov zo všetkých štruktúrnych materiálov, ak je ktorákoľvek uvedená hodnota nižšia,

	b) výraz „existujúca loď“ označuje loď, ktorá nie je novou rybárskou loďou.

2. Nasledujúce ustanovenia sa aplikujú na všetky nové rybárske lode s palubou, okrem výnimiek povolených podľa článku 3 tohto dohovoru. Príslušný úrad môže po konzultácii aplikovať požiadavky tejto prílohy na už existujúce lode, keď a pokiaľ tak vymedzí, že je to náležité a použiteľné. 

	3. Príslušný úrad môže po konzultácii povoliť odchýlky z ustanovení tejto prílohy pre rybárske lode, ktoré bežne zostávajú na mori v obdobiach kratších ako 24 hodín, ak rybári nežijú na jej palube keď je loď v prístave. V prípade takýchto lodí príslušný úrad dotknutým rybárom zabezpečí primerané zariadenia na odpočinok, stravovanie a hygienu.

	4. Akékoľvek odchýlky vykonané členom podľa odseku 3 tejto prílohy sa oznámia Medzinárodnému úradu práce podľa článku 22 Ústavy Medzinárodnej organizácie práce. 

	5. Požiadavky na lode s dĺžkou 24 metrov a viac sa môžu aplikovať na lode s dĺžkou od 15 do 24 metrov, ak príslušný úrad po konzultácii vymedzí, že je to náležité a použiteľné. 

	6. Rybári pracujúci na palube zásobovacích lodí, ktoré nemajú vhodné ubytovanie a sanitárne zariadenia sa poskytne takéto ubytovanie a zariadenia pre nich na palube materskej lode.

	7.  Členovia môžu rozšíriť požiadavky tejto prílohy týkajúce sa hluku a vibrácií, vetrania, kúrenia a klimatizácie, osvetlenia na uzavretých pracoviskách a v priestoroch slúžiacich na skladovanie, ak sa po konzultácii takáto aplikácia považuje za vhodnú a nevplýva negatívne na fungovanie postupov alebo na pracovné podmienky, alebo na kvalitu úlovku.

	8. Používanie hrubej nosnosti (tonáže) uvedenej v článku 5 tohto dohovoru je obmedzené na nasledujúce odseky tejto prílohy: 14, 37, 38, 41, 43, 46, 49, 53, 55, 61, 64, 65 a 67. Na tieto účely ak príslušný úrad po konzultácii rozhodne použiť hrubú nosnosť (gt) ako základ merania:

	a) hrubá nosnosť 75 gt sa pokladá za ekvivalentnú dĺžke (L) 15 m alebo celkovej dĺžke (LOA) 16,5 m,

	b) hrubá nosnosť 300 gt sa pokladá za ekvivalentnú dĺžke (L) 24 m, alebo celkovej dĺžke (LOA) 26,5 m,

	c) hrubá nosnosť 950 gt sa pokladá za ekvivalentnú dĺžke (L) 45 m, alebo celkovej dĺžke (LOA) 50 m.

Projektovanie a kontrola

	9. Príslušný úrad vždy po postavení lode alebo po rekonštrukcii ubytovania posádky na palube lode preverí, či je loď v zhode s požiadavkami tejto prílohy. Príslušný úrad v možnom rozsahu vyžaduje dodržanie tejto prílohy, keď ubytovanie posádky na lodi sa podstatne zmení, a pre lode, ktoré menia vlajku, pod ktorou plávajú za vlajku člena, vyžaduje dodržiavanie týchto požiadaviek z tejto prílohy, ktoré sú použiteľné v súlade s odsekom 2 tejto prílohy.

	10. Za týmto účelom v situáciách dotknutých v odseku 9 tejto prílohy pri lodiach s dĺžkou 24 metrov a viac, podrobné projekty a informácie týkajúce sa ubytovania sa vyžadujú, aby boli predložené na schválenie príslušnému úradu, alebo subjektu, ktorý sa na uvedený účel splnomocní príslušným úradom. 

	11. Pri lodiach s dĺžkou 24 metrov a viac, keď ubytovanie posádky rybárskej lode sa zrekonštruovalo alebo sa podstatne zmenilo, príslušný úrad skontroluje zhodu s požiadavkami dohovoru, a keď loď zmení vlajku, pod ktorou pláva za vlajku člena, zhodu s tými požiadavkami tejto prílohy, ktoré sú použiteľné v súlade s odsekom 2 tejto prílohy. Príslušný úrad môže vykonať podľa svojho zváženia doplnkové inšpekcie ubytovacích priestorov posádky.

	12. Keď loď zmení vlajku, každé alternatívne požiadavky, ktoré príslušný úrad člena, pod ktorého vlajkou loď predtým plávala, smie mať prijaté v súlade s odsekmi 15, 39, 47 alebo 62 tejto prílohy, prestanú sa aplikovať na loď.
Navrhovanie a konštrukcia

Výška stropu

	13. Všetky ubytovacie priestory sú v primeranej výške stropu. Príslušný úrad ustanoví minimálnu výšku stropu v priestoroch, v ktorých majú rybári stáť počas dlhých časových úsekov. 

	14. Na lodiach s dĺžkou 24 metrov a viac je minimálna povolená výška stropu v ubytovacích priestoroch, v ktorých majú rybári úplnú voľnosť pohybu, nie nižšia ako 200 centimetrov.

15. Napriek ustanoveniam odseku 14, príslušný úrad môže po konzultácii rozhodnúť, že minimálne povolená výška stropu nie je nižšia ako 190 centimetrov v celom ubytovacom priestore alebo časti každého priestoru – v takom ubytovacom priestore, ak sa presvedčí, že takéto zníženie stropu je primerané a že rybárom nespôsobí nepohodlie.

Otvory do ubytovacích priestorov a medzi nimi

	16. Nie sú priame otvory do spálni z podpalubia s rybami a so strojovňami s výnimkou únikových východov. Ak je to náležité a použiteľné, vyhne sa vytvoreniu priamych otvorov zo spální a kuchýň, skladov, sušiarní alebo zo spoločných sanitárnych zariadení, ak sa výslovne neustanoví inak.

	17. Na lodiach s dĺžkou 24 metrov a viac nie sú priame otvory do spální z podpalubia s rybami a zo strojovní alebo z kuchýň, skladov, sušiarní, alebo zo spoločných sanitárnych priestorov, s výnimkou únikových východov; časť priečky oddeľujúca takéto priestory od spální a od vonkajších priečok je účinne skonštruovaná z ocele alebo z iného schváleného materiálu a je vodotesná a plynotesná. Toto ustanovenie však nevylučuje možnosť pokrytia sanitárnych priestorov dvoma kajutami.

Izolácia

	18. Ubytovacie priestory sú primerane izolované; materiály použité na zhotovenie vnútorných priečok, panelov, obkladov, ako aj na podlahové krytiny a spojky sú prispôsobené ich účelu a sú schopné zaistiť zdravé životné prostredie. Vo všetkých ubytovacích priestoroch sa zabezpečí dostatočný odtok vody. 

Ostatné

	19. Všetky použiteľné opatrenia sa príjmu na ochranu posádok rybárskych lodí pred muchami a iným hmyzom, najmä vtedy, keď tieto lode operujú v oblastiach zamorených moskytmi. 

	20. Všetky ubytovacie priestory posádky sú vybavené potrebnými núdzovými východmi.
Hluk a vibrácie

	21. Príslušný úrad prijme opatrenia na zníženie nadmerného hluku a vibrácií v ubytovacích priestoroch, ak je to možné v súlade s príslušnými medzinárodnými normami.

	22. Na lodiach s dĺžkou 24 metrov a viac príslušný úrad prijme normy pre hluk a vibrácie v ubytovacích priestoroch s cieľom primerane zabezpečiť ochranu rybárov pred účinkami takéhoto hluku a vibrácií, najmä pred únavou, ktorú vyvolávajú.

Vetranie

	23. Ubytovacie priestory sú vetrané pri zohľadnení klimatických podmienok. Vetrací systém dodáva vzduch spĺňajúci všetky podmienky kedykoľvek v dobe prítomnosti rybárov na palube.

	24. Konštrukcia vetracieho systému alebo ďalšie opatrenia umožnia ochranu nefajčiarov pred tabakovým dymom.

	25. Lode s dĺžkou 24 metrov a viac sú vybavené systémom vetrania priestorov pre ubytovanie, ktorý je regulovateľný tak, aby spĺňal všetky podmienky a zabezpečoval cirkuláciu vzduchu v každom počasí a podnebí. Vetracie systémy sú v prevádzke vždy, keď sú rybári na palube. 

Vykurovanie a klimatizácia

	26. Ubytovacie priestory sa primerane vykurujú, zohľadňujúc klimatické podmienky. 

	27. Na lodiach s dĺžkou 24 metrov a viac je vykurovanie zabezpečené vhodným vykurovacím systémom, okrem rybárskych lodí operujúcich výlučne v tropickom podnebnom pásme. Vykurovací systém dodáva teplo podľa potreby za každých podmienok a je v prevádzke, keď rybári bývajú alebo pracujú na palube a keď si to poveternostné podmienky vyžadujú. 

	28. Klimatizácia sa zabezpečí v ubytovacích priestoroch, na veliteľskom stanovišti na lodi, v miestnosti rádiového spojenia a vo všetkých miestnostiach na centralizované riadenie strojov na lodiach s dĺžkou 24 metrov a viac, s výnimkou lodí pravidelne operujúcich v oblastiach, kde mierne klimatické podmienky si to nevyžadujú. 

Osvetlenie

	29. Všetky ubytovacie priestory sú zabezpečené primeraným osvetlením.

	30. Ubytovacie priestory sú podľa možnosti okrem umelého osvetlenia osvetlené aj denným svetlom. Ak sú priestory na spanie osvetlené denným svetlom, zabezpečia sa systémom blokovania tohto svetla. 

	31. Okrem bežného osvetlenia kajuty, každé lôžko má aj individuálne osvetlenie. 

	32. Spálne sú vybavené núdzovým osvetlením.

	33. Ak jedálne, spojovacie chodby a akékoľvek iné priestory na palube lode, ktoré sú alebo môžu byť použité ako núdzové východy, nie sú vybavené núdzovým osvetlením, zabezpečí sa na takýchto miestach trvalé nočné osvetlenie. 

	34. Ubytovacie priestory na lodiach s dĺžkou 24 metrov a viac sú osvetlené v súlade s normou vydanou príslušným úradom. V každej časti ubytovacieho priestoru, v ktorom je možné sa voľne pohybovať, je minimálna norma osvetlenia taká, aby umožňovala osobe s normálnym videním čítať bežnú novinovú tlač, ako v jasnej dennej dobe.

Spálne

Všeobecne

	35. Keď to konštrukcia, rozmery alebo účel lode dovoľujú, sú spálne umiestnené tak, aby minimalizovali účinky pohybu a zrýchľovania lode, ale v žiadnom prípade nie sú umiestnené pred kolíznou prepážkou.

Podlahová plocha

	36. Počet osôb na jednu spálňu, a podlahová plocha na osobu v spálni po vylúčení priestoru, ktorý zaberajú lôžka a skrinky, je taká, aby poskytla rybárom dostatočný priestor a komfort na palube, zohľadňujúc použitie lode.

	37. Na lodiach s dĺžkou 24 metrov a viac, ale s dĺžkou kratšou ako 45 metrov, podlahová plocha na jednu osobu spálne, po vylúčení priestoru, ktorý zaberajú lôžka a skrinky, nie je menšia ako 1,5 metra štvorcového.

	38. Na lodiach s dĺžkou 45 metrov a viac podlahová plocha na jednu osobu spálne, po vylúčení priestoru, ktorý zaberajú lôžka a skrinky, nie je menšia ako 2 metre štvorcové.

	39. Napriek ustanoveniam odsekov 37 a 38, príslušný úrad môže po konzultácii rozhodnúť, že minimálne povolená podlahová plocha na jednu osobu spálne, po vylúčení priestoru, ktorý zaberajú lôžka a skrinky nie je jednotlivo menšia ako 1,0 meter štvorcový a 1,5 metra štvorcového, ak sa príslušný úrad presvedčí, že takéto zmenšenie podlahovej plochy je primerané a že rybárom nespôsobí nepohodlie.

Počet osôb v spálni

	40. Ak nie je výslovne ustanovené inak, počet osôb oprávnených na pobyt v jednej spálni nie je väčší ako šesť osôb.

	41. Na lodiach s dĺžkou 24 metrov a viac, počet osôb prípustných na pobyt v jednej spálni nie je väčší ako štyri osoby. Príslušný úrad môže povoliť výnimky z tejto požiadavky najmä v prípadoch, keď veľkosť, typ alebo zamýšľané použitie lode spôsobujú, že požiadavka je neprimeraná alebo nepoužiteľná.
	42. Ak nie je výslovne ustanovené inak a keď je to možné, oddelená spálňa alebo oddelené spálne sa poskytnú dôstojníkom.

	43. Na lodiach s dĺžkou 24 metrov a viac v spálňach určených pre dôstojníkov je podľa možnosti umiestnená len jedna osoba a v žiadnom prípade v nich nie sú viac ako dve lôžka. Príslušný úrad môže povoliť výnimky z požiadaviek tohto odseku, najmä v prípadoch, ak veľkosť, typ alebo zamýšľané použitie lode spôsobujú, že požiadavky sú neprimerané, alebo nepoužiteľné.

Ostatné

	44. Maximálny počet osôb ubytovaných v spálni je čitateľne a nezmazateľne vyznačený na dobre viditeľnom mieste v spálni.

	45. Individuálne lôžka s primeranými rozmermi sa poskytnú. Matrace sú z vhodného materiálu.

	46. Na lodiach s dĺžkou 24 metrov a viac nie sú minimálne vnútorné rozmery lôžok menšie ako 198 x 80 centimetrov.

	47. Napriek ustanoveniam odseku 46, príslušný úrad môže po konzultácii rozhodnúť, že minimálne vnútorné rozmery lôžok nie sú menšie ako 190 x 70 centimetrov, ak sa presvedčí, že takéto zmenšenie vnútorného rozmeru lôžka je primerané a že rybárom nespôsobí nepohodlie.

48. Spálne sú skonštruované a vybavené tak, aby bývajúcim zabezpečovali primerané pohodlie a uľahčovali udržiavanie poriadku. Dodané zariadenia zahŕňajú lôžka, individuálne skrinky dostatočne veľké na to, aby sa v nich umiestnilo šatstvo a iné osobné veci, a primeranú plochu na písanie.

	49. Na lodiach s dĺžkou 24 metrov a viac sa poskytne primeraný písací stôl a stolička.

	50. Spálne sú podľa možnosti umiestnené alebo zariadené tak, aby sa mužom a ženám poskytla primeraná úroveň súkromia.

Jedálne

	51. Jedálne sú umiestnené čo najbližšie od kuchyne, avšak v žiadnom prípade nie pred kolíznou prepážkou.

	52. Lode sú vybavené jedálňou, ktorá je vhodne prispôsobená na jej účel použitia. Priestor jedálne je podľa možnosti oddelený od spální, ak sa výslovne neustanovuje inak.

	53. Na lodiach s dĺžkou 24 metrov a viac je jedáleň oddelená od spální.

   54. Rozmery a zariadenie každej jedálne postačujú na prijatie takého počtu osôb, ktorý ju môže využívať súčasne.

   55. Na lodiach s dĺžkou 24 metrov a viac majú rybári kedykoľvek prístup k chladničke s dostatočným objemom a tiež majú možnosť pripraviť si teplé alebo studené nápoje.

Vane alebo sprchy, záchody a umývadlá

56. Sanitárne zariadenia zahŕňajú záchody, umývadlá a vane alebo sprchy, ktoré sú k dispozícii pre všetky osoby na palube, ako je to primerané na použitie na lodi. Tieto zariadenia spĺňajú aspoň minimálne normy zdravia a hygieny a majú náležitú úroveň kvality.

57. Sanitárne vyhotovenie je také, aby sa v možnej miere vylúčila kontaminácia iných priestorov. Sanitárne zariadenia umožňujú primerané súkromie.

58. Studená a teplá sladká voda je k dispozícii pre všetkých rybárov a pre iné osoby na palube v množstve postačujúcom na zabezpečenie primeranej hygieny. Príslušný úrad môže po konzultácii ustanoviť minimálne množstvo vody, ktorá sa poskytne.

59. Ak sanitárne zariadenia sú vyhotovené, sú vybavené vetraním smerom von a umiestnené mimo akúkoľvek inú časť ubytovacích priestorov.

60. Všetky plochy sanitárnych zariadení sú také, aby sa ľahko dôkladne vyčistili. Podlahy sú pokryté protišmykovými krytinami.

61. Na lodiach s dĺžkou 24 metrov a viac majú všetci rybári neubytovaní v spálňach vybavených sanitárnymi zariadeniami prístup najmenej k vani alebo sprche, alebo k obidvom, pritom jeden záchod a jedno umývadlo sú pre každé štyri osoby alebo menej osôb.

62. Napriek ustanoveniam odseku 61, príslušný úrad môže po konzultácii rozhodnúť, že sa poskytne najmenej jedna vaňa alebo sprcha, alebo oboje a jedno umývadlo pre každých šesť osôb, alebo menej a najmenej jeden záchod pre každých osem osôb, alebo menej, ak sa príslušný úrad presvedčí, že takéto obmedzenie je primerané a že rybárom nespôsobí nepohodlie.

Práčovne

63. Ak nie je výslovne ustanovené inak, hygienické zariadenia na pranie a sušenie šatstva sa zabezpečia, keď je to nevyhnutné, zohľadňujúc použitie lode.

64. Na lodiach s dĺžkou 24 metrov a viac, vhodné zariadenia na pranie, sušenie a žehlenie šatstva sa zabezpečia.

65. Na lodiach s dĺžkou 45 metrov a viac vhodné zariadenia na pranie, sušenie a žehlenie šatstva sa zabezpečia v priestoroch oddelených od spální, jedální a záchodov, ktoré sú dostatočne vetrané, vykurované a vybavené šnúrami alebo inými prostriedkami na sušenie bielizne.

Zariadenia pre chorých a zranených rybárov

66. Kedykoľvek je to nevyhnutné, kajuta je k dispozícii pre rybára, ktorý trpí chorobou alebo utrpel úraz. 
67. Na lodiach s dĺžkou 45 metrov a viac je osobitná ošetrovňa. Tento priestor je primerane zariadený a udržiavaný v hygienickom stave.

Ostatné zariadenia

68. Na vonkajšej strane spální je vytvorené primerané a zo spální prístupné miesto na zavesenie nepremokavých odevov alebo iných osobných ochranných pracovných prostriedkov.

Posteľná bielizeň, riad, príbory a iné vybavenie

69. Primeraný riad a príbor na jedenie, posteľná bielizeň a iná bielizeň sa poskytnú všetkým rybárom na palube. Avšak, náklady na bielizeň sa môžu uhradiť ako prevádzkové náklady, ak tak ustanovuje kolektívna zmluva alebo pracovná dohoda rybára.

Zariadenia na odpočinok vo voľnom čase

70. Na lodiach s dĺžkou 24 metrov a viac, vhodné zariadenia na odpočinok vo voľnom čase, spoločenské pohodlie a služby sa poskytnú všetkým rybárom na palube. Ak je to vhodné, môžu sa jedálne používať na činnosti spojené s odpočinkom vo voľnom čase.

Komunikačné zariadenia

71. Podľa možnosti všetci rybári na palube lode majú náležitý prístup ku komunikačným zariadeniam za rozumnú cenu nepresahujúcu celkové náklady fakturované vlastníkovi lode.

Kuchyňa a zariadenia na uskladnenie potravín

72. Zariadenia na prípravu potravín sú k dispozícii na palube rybárskej lode. Ak nie je výslovne ustanovené inak, sú tieto zariadenia podľa možnosti umiestnené v oddelenej kuchyni.

73. Kuchyňa, alebo kuchynský priestor, ak nie je kuchyňa oddelená, má primerané rozmery, dobré osvetlenie a vetranie a je vhodne zariadená a udržiavaná.

74. Lode s dĺžkou 24 metrov a viac majú oddelenú kuchyňu.

            75. Fľaše plynu butánu alebo propánu, používané v kuchyni na varenie, sú umiestnené na otvorenej palube v kryte chrániacom ich pred vonkajšími zdrojmi tepla a pred vonkajšími nárazmi.

            76. Vhodný a dostatočný priestor sa vyčlení na zásoby potravín, ktoré je možné dobre vetrať a udržiavať v suchu a chlade, aby sa predišlo pokazeniu zásob. Ak nie je výslovne ustanovené inak, použijú sa podľa možnosti chladničky alebo iné zariadenia na skladovanie potravín pri nízkej teplote.
             77. Na lodiach s dĺžkou 24 metrov a viac sa použije skladovacia miestnosť a chladnička, alebo iné zariadenie na skladovanie potravín pri nízkej teplote.

Strava a pitná voda

	78. Strava a pitná voda sú dostatočné s ohľadom na počet rybárov na palube a na dobu a povahu plavby. Okrem výživnej hodnoty je strava dostatočná pokiaľ ide o jej kvalitu, kvantitu a pestrosť, aj vzhľadom na náboženské požiadavky rybárov a ich kultúrne zvyky vo vzťahu k strave. 

	79. Príslušný úrad môže ustanoviť požiadavky týkajúce sa minimálnych noriem množstiev stravy a vody, ktoré sú k dispozícii na palube.

Čistota a obývateľné podmienky

	80. Ubytovacie priestory sa udržiavajú v čistote a v obývateľných podmienkach a sú zbavené od materiálov a lodných predmetov, ktoré nie sú v osobnom vlastníctve bývajúcich alebo pre ich bezpečnosť, alebo záchranu.

	81. Kuchyňa a zariadenia na uskladnenie potravín sa udržiavajú v hygienických podmienkach.

	82. Odpad sa uskladňuje v hermeticky uzavretých kontajneroch, a kedykoľvek je to nevyhnutné, odstráni sa z priestorov, v ktorých sa manipuluje s potravinami.

Inšpekcie vykonávané kapitánom alebo podľa splnomocnenia kapitána

	83. Príslušný úrad vyžaduje, aby na lodiach s dĺžkou 24 metrov a viac sa vykonávali opakované inšpekcie zo strany kapitána alebo podľa jeho splnomocnenia, aby sa zabezpečilo, že:

a) ubytovacie priestory sú čisté, dôstojne obývateľné a bezpečné a udržiavané v dobrom 
stave,

b) dodávky potravín a vody postačujú,

c) kuchyňa a priestory na skladovanie potravín a zariadenia sú v hygienickom stave a v náležitom stave udržiavané.

Výsledky takýchto inšpekcií a opatrenia prijaté na odstránenie zistených nedostatkov sa zaznamenajú a sú k dispozícii na preskúmanie.

Odchýlky

	84. Príslušný úrad môže po konzultácii povoliť odchýlky z ustanovení tejto prílohy, zohľadňujúc, bez diskriminácie, záujmy rybárov s odlišnými náboženskými a sociálnymi zvyklosťami a praktikami s výhradou, že v dôsledku toho nevzniknú podmienky, ktoré by v súhrne boli menej priaznivé, ako podmienky vyplývajúce z aplikovania tejto prílohy.
	
	Uvedený text dohovoru je pôvodný a riadne sa prijal v priebehu deväťdesiateho šiesteho zasadnutia Generálnej konferencie Medzinárodnej organizácie práce, ktoré sa konalo v Ženeve a bolo vyhlásené za skončené pätnásteho júna 2007.

Na dôkaz toho sme pripojili svoje podpisy pätnásteho júna 2007:

prezident konferencie
KASTRIOT  SULKA

generálny riaditeľ Medzinárodného úradu práce
JUAN  SOMAVIA

	Text dohovoru, ako je tu uvedený, je presnou kópiou pôvodného textu, ktorý podpísali prezident Medzinárodnej konferencie práce a generálny riaditeľ Medzinárodného úradu práce.

Overená, presná a kompletná kópia.

Za generálneho riaditeľa Medzinárodného úradu práce:

ANNE  TREBILCOCK  v. r.
právna poradkyňa Medzinárodného úradu práce

Dohovor Medzinárodnej organizácie práce o práci v rybnom odvetví č. 188 z roku 2007 / Convention of the International Labour Organization concerning Work in the Fishing Sector No. 188 of the year 2007

Pôvodný text – Authentic text

Preklad – Translation

odbor záležitostí EÚ
a medzinárodnoprávnych
vzťahov Ministerstva
práce, sociálnych vecí
a rodiny Slovenskej republiky
september 2007